語言學嘅大綱

以下呢篇大綱，旨在將語言學最基本嗰啲概念冚唪唥列嗮出嚟，作為對語言學呢門學問嘅入門簡介。

係用科學方法研究語言嘅領域，通常會當係一門社會科學，有陣時會當係一門人文學。語言學家會建立理論嚟嘗試解釋語言相關嘅現象，亦都會諗點樣解決啲實際嘅語言相關問題，例如研究學語言嗰陣嘅心理過程就被指係有助啲人剖析點樣教語言。

基礎概念

2022 年嘅不列顛百科全書用咗一句咁簡短嘅句子，界定 linguistics呢隻英文字：

當中「科學」係隻重要嘅關鍵詞－詳情可以睇吓科學哲學等嘅概念。而至於「語言」呢個概念要點定義，有語言學者噉講：

仲有學者進一步強調，語言學研究要區分清楚手上啲語言係咪自然語言：自然語言包括啲响人類當中「自然噉發展」出嚟、人响日常講嘢寫嘢嗰陣會用嘅語言－例如廣東話、客家話同英格蘭話等都屬於自然語言，呢啲語言有別於
形式語言－形式語言係指人整出嚟、每隻符號都有固定意思嘅語言，包括係程式語言或者數學語言呀噉；相比之下，自然語言成日會有歧義等嘅情況；
人造語言－人造語言可以望落似日常講嘢用嘅語言，但係由人特登創造出嚟嘅，例子可以睇吓奇幻方面嘅作家為自己想像中嘅世界作出嚟嘅語言；
... 呀噉。呢啲語言同自然語言有明顯差異，所以唔可以就噉擺埋一齊分析。

普世通則

普世語言通則係語言學上最基本嘅概念之一。一條普世語言通則係指一樣「世上嘅語言冚唪唥都有」嘅特徵，例如；
所有語言都有文法。
所有語言都會演變。
啲人學一隻語言嗰陣，需要學大量嘅內隱知識... 等等。
有好多語言學家都致力想將普世語言通則冚唪唥搵嗮出嚟，但呢樣嘢往往講就易做就難：事實表明，要睇嗮所有語言係好難嘅；廿一世紀初嘅世界有成幾千隻語言咁多，成日都有語言學家睇咗大量語言之後，搵到樣特性係嗰啲語言全部都有嘅，諗住自己搵到條普世語言通則... 但跟住佢就發現咗有隻語言係冇呢樣特性嘅。

領域分支

描述同規範語言學
描述語言學係指純客觀噉描述「啲人點樣用語言」，而規範語言學就會嘗試特登改變啲人用語言嘅方法或者有「語言要噉噉噉用先算係啱」嘅諗法。
理論同應用語言學
理論語言學係指睇重「理論」嘅語言學研究，好似純科學噉為咗滿足好奇心而研究語言，會剖析語言本身，亦都會嘗試建立理論模型嚟解釋實際觀察到嘅語言相關現象。
應用語言學就係指用語言學上嘅知識嚟解決一啲實用上嘅問題。
心理語言學：研究語言相關嘅心理過程嘅領域。
認知語言學：研究語言背後嘅認知過程，例如係「人諗要講嘅嘢嗰陣，個腦入面做緊啲乜資訊處理」等嘅問題。
歷史語言學：研究語言演變嘅歷史進程，仲可以包埋研究個別嘅語言同語族喺歷史上點樣變化過。
比較語言學：透過比較唔同嘅語言嚟剖析佢哋之間乜關係，例如比較唔同語言嚟搞清楚「呢隻呢隻語言屬邊個語族」噉。
音系：一隻語言嘅音系係指隻語言嗰套「組織佢哋啲聲」嘅方法。
語言類型學：按照唔同語言嘅結構特徵嚟將語言分類，例如對語序嘅研究就成日畀人攞嚟講－語言類型學家發覺有啲語言砌句子嗰陣興主語行先、跟住係動詞、最後賓語擺尾，噉嘅語言就算係「跟 SVO 句法嘅語言」，例如英格蘭話就畀人分類做 SVO 型嘅語言。順帶一提，廣東話有樣嘢幾出名嘅係，廣東話一般畀人分類做 SVO 語言，但有陣時可以用 VOS 句法。
計量語言學：專運用數學化嘅方法嚟研究語言，會極力將語言相關嘅變數用數字表示出嚟，例子可以睇吓揳夫簡潔定律同協氏定律。
運算語言學：用運算方法研究語言學。自然語言處理。
語料庫語言學：泛指靠語料庫嚟搞語言學研究；語料庫係一啲大型而且整理好嗮嘅語言資源，當中「整理好嗮」係指唔淨只要儲住啲語料，仲要整到可以畀用家輕易噉攞去用，即係例如用詞性標注等嘅技術將啲語料執到整整齊齊噉嘅款。
生成文法同普遍文法：一套語言學理論，主張人腦天生就有某啲特殊構造，令到佢哋有能力學同用語言；人腦嘅呢啲結構係所謂嘅普遍文法嘅一部份，呢啲普遍文法會對人類產生語言嘅認知過程設低啲限制，因而主宰咗人類語言可以有啲咩特性。
文字學：專門研究文字同埋文字系統嘅基本組成部份。
正字法：是但攞一隻語言，隻語言嘅正字寫法係指講緊呢隻語言嘅人點樣寫隻語言；例如粵文係要寫粵語嘅口語，而原則上粵文可以用羅馬字嚟寫，好似係以下嘅句子噉，就係用咗粵拼嚟寫

但慣例上，粵語人群寫親粵文，通常會用漢字加粵字嚟寫，淨係間中會夾雜咗用羅馬字寫嘅拼音。正字法呢隻詞仲可以包埋語言學上「同一隻文字系統未完成嘅語言，整返套文字系統嚟寫佢」噉嘅工作。

按語言構造分
語言學分子領域嗰陣，成日會靠「研究語言嘅邊一部份」嚟分。
語音學：專門研究語言嘅聲－聲本質上係種波動，具有頻率等嘅物理量；語音學會剖析呢啲聲特性，亦會嘗試將呢啲聲特性概念化，研究人點樣產生同感知呢啲聲。
語言聲學：研究語音嘅聲學特性，會分析語音嘅頻率以及振幅等嘅物理量。
發聲語音學：研究人類點樣發出語音，尤其係睇重分析聲道當中發生嘅空氣流動點樣產生聲。
聽覺語音學：研究人點樣聽語言嘅聲。可以睇吓認知心理學上講到嘅語音感知。

構詞學：專門研究字，包括字嘅內部結構，亦會研究啲字可以點樣變化。
句法學：專門研究字同形態素點樣結合埋一齊，形成句子。
語義學：專門研究字等嘅語言結構點樣表達意思，唔淨只會諗個別嘅字點樣掕到意思，仲會諗埋個別嘅字會點樣影響成句句子嘅意思。
詞彙語義學：專門研究個別字詞點樣表達語義。
語用學：研究人點樣用語言－人用語言嗰時會表達意思，但事實表明，啲字詞表達嘅意思好多時都唔合符佢哋字面上嘅意思，語用學會研究語境等嘅概念，剖析人點樣表達呢啲「字面上嘅意思」以外嘅意思。

語音學

聲學：物理學一門，專研究聲，會用到頻率等嘅概念將聲波嘅各種特性表達做數值。
聲：可以話係語言嘅起始；聲係一種波動，再精確啲講係種機械波，即係話聲喺物理上係反映緊介質粒子嘅振盪，冇咗介質粒子聲波就傳遞唔到，人就唔會聽到任何嘅聲。喺科研上，聲可以用波形圖嚟表示，而一吓聲「有幾大」會用聲壓嚟量度。
矢狀面圖：語音學研究成日用到嘅一種圖解；一幅矢狀面圖望落會好似攞住個人頭，由左或者右邊睇個頭殼入面啲結構噉；做語音學研究成日會用呢種圖，剖析人喺發出講嘢嘅聲嗰陣時聲道周圍啲結構有乜活動，從而理解呢啲聲係點發出嚟嘅。
國際音標：語音學研究上成日用嘅一種工具，攞嚟精確噉將講嘢嘅聲寫低；喺現實世界，人往往會攞文字寫低自己講嘅嘢，但人平時生活用嘅文字同自然語言一樣，或多或少噉有啲混沌，例如
聲呢隻漢字喺廿一世紀初嘅廣東話入面可以有兩個音－ or ；
英格蘭話都有類似嘅情況，例如 cake同 century雖然頭嗰隻字母都係 c，但佢哋頭嗰個音查實幾唔同；
有見及此，語音學工作者就製定咗 IPA 呢套標準。IPA 最大特徵係夠嗮精確，有一拃符號可以用嚟寫低講嘢嘅聲，而且隻隻符號都淨係會對應一個音，同時每個音亦淨係得一個符號對應，仲會用 [] 嚟括住記嘅音。所以當研究語音學嘅人望住一串 IPA 符號嗰陣，唔會有「吖，呢個符號有兩個可能嘅音喎，到底寫嘢嗰個人想表達嘅係呢個音定嗰個音？」噉嘅問題。廣東話例子：
原句：；
唔標調嘅 IPA：
－語音學可以話係語言學嘅基礎。語言學家攞住啲精確噉記錄低嘅語音，就要喺「假設啲標音完全冇問題」嘅前提下做進一步嘅分析。

講嘢嘅聲

Phone係指任何語言入面用到嘅一吓聲；一吓 phone 唔一定有任何嘅意思。

Feature：指一啲可以攞嚟將音素或者字分類嘅特性，可以用類似向量噉嘅方式嚟表示。
清音同濁音：指一吓 phone「有冇涉及聲帶嘅振動」；冇嘅話吓聲就算係清音，有嘅話吓聲就算係濁音；一吓聲係清音定濁音，可以簡單噉用手嚟感覺－個人將隻手擺喺自己喉核個位，佢發嗰個音係濁音嘅話，佢隻手會感受到自己喉部有振動；例如英格蘭話當中嘅  就係清音而  就係濁音。
元音、輔音同固有音響：固有音響可以大致噉定義做一吓聲「同音高或者長度等因素對等嘅聲比起嚟有幾響」，反映咗吓聲帶有幾多聲能；例如  等嘅元音就有高嘅固有音響，一個人發出  音嗰陣佢條聲道大開，令吓聲帶有大嘅聲能，而相比之下，好似  噉嘅音就係固有音響低，一個人發出  等嘅輔音嗰時佢聲道會局部或者完全閂埋，能夠通過聲道嘅空氣量就少咗。
調音部位同方法：元音同輔音可以用好多方法分類，最常見嘅分類係按照「聲道嗰拃結構發出吓輔音嗰陣，聲道喺邊度閂埋阻斷空氣嘅流動」，例如  同  就涉及口部封閉空氣通過個鼻流出，廣東話入面都有啲噉嘅聲，例子可以睇吓 開頭嘅輔音噉。而喺空氣通過聲道再由口鼻噴出嘅中途，「條脷嘅位置同郁動」等嘅多個變數都可以影響到嗰吓聲有乜特性。
可以睇返清濁音。
音節：一個定義係「畀固有音響冇咁高嘅聲包圍嘅固有音響頂峰」，可以大致上想像成「一吓元音，前面或者後面掕住啲輔音，亦可以係前後都掕或者前後都唔掕」。好似廣東話等嘅漢語多數時間都係一隻字對應一橛音節嘅，而用英格蘭話做例子嘅話，英格蘭話 television一字有 4 橛音節；tel-e-vi-sion 。
唔同語言喺音節特性上可以分別好大，例子可以睇吓日本話同廣東話⸺日本話淨係得
CV、
CCV同埋
CVn噉嘅音節，即係話日本話嘅音節以開放居多；
而相比之下，廣東話可以有多種唔同嘅 CVC 音節，例如廣東話可以有用輔音 -k 做尾嘅音節，但廿一世紀初嘅日本話就做唔到噉嘅嘢。
開放同封閉音節：開放音節係指以元音做結尾嘅音節，而封閉音節係指以輔音做結尾嘅音節，用廣東話做例子嘅話，
係一段開放音節，而
就係一段封閉音節。
單元音同雙元音：單元音係指一個元音發音由頭到尾都唔會點變，而雙元音就係指一橛音節包含兩個單一元音；例如廣東話裏面
就係一個單元音；而
，隻字個元音由兩截組成⸺ 同 ，所以就算係一個雙元音。
音節輔音：係指一吓輔音自成一段音節，例子可以睇吓廣東話嘅 或者英格蘭話嘅 rhythm。
元音弱化：指一個人講嘢嗰時將冇咁重嗰啲音節嘅元音「弱化」，吓元音變到冇咁明顯。語音省略。
音位變換：指個人將要講嗰啲音嘅某啲部份對調咗，常見於細個嘅細路講嘢；舉例說明，英格蘭話嘅 hospital正路發音會係 ，但一個以英格蘭話做母語嘅 4 歲細路時不時會將隻字發音做 ⸺個細路將最尾嗰兩個輔音掉轉咗。
送氣：指一吓聲發出嚟嗰時會帶有一吓空氣噴出，喺 IPA 寫做一個上標嘅細階 h；觀察者可以擺隻手掌係自己個口前面，如果吓聲有送氣，佢可以感覺到有股空氣噴落佢隻手；用廣東話做例子：
有送氣嘅輔音：、⸺呢兩隻字嘅音用 IPA 嚴式標音寫會係  同 ；
冇送氣嘅輔音：、。
共同發音：指一吓講嘢嘅聲受打前或者打後嗰個聲影響而變咗樣，例如想像廣東話音  同埋  噉，兩吓聲嘅開頭輔音一樣，但想像有個人佢正打算發出吓聲， 同埋  喺「臨發出吓聲之前聲道嘅形態」呢點上唔完全一致－當有個人正要講出  嗰陣時，佢聲道要為咗發出元音  而做少少準備，因而個樣會同「想講出 」嗰時有啲唔同咗。
同化：指啲音因為共同發音而變得更加相似。
語言韻律

韻律可以係指講嘢嘅聲當中一啲唔係元音同輔音、但可以影響「表達緊啲乜意思」嘅特性。

音高係語言韻律成日講嘅一個概念。用日常用語講，音高就係指一吓聲聽落「有幾高」，科學化啲噉講係指吓聲波嘅頻率。

音系學

啲人比較唔同語言嗰時，可以比較好多嘢。佢哋其中一樣最先睇嘅會係「呢兩隻語言喺音系上有咩唔同」，而啲人學語言嗰陣，其中一樣最先要做嘅，就係要解答「想學嗰隻語言有啲咩元音同輔音？」以及「嗰隻語言嘅音系，同我已經識嘅語言有咩異同？」等嘅問題。

一隻語言可能會有某啲元音同輔音，係另外一啲語言冇嘅，例如比較吓廣東話、普通話嘅音系，廣東話能夠有多款普通話冇嘅結尾輔音，包括
[t]，例子有 
[k]，例子有 
[m]，例子有 
－就算一個完全唔識廣東話唔識普通話嘅人聽呢兩種話，依然有可能聽得出「呢兩種話啲聲有分別」。除此之外，比較語言音系嘅例子仲有：
日本話唔似得英格蘭話噉會分 [l] 同 [r]；
韓國話冇  呢個音素，唔似得廣東話、日本話同英格蘭話；
越南話同上海話有 [ɲ]，但廣東話就冇；
有關比較唔同語言嘅音系，亦可以睇返「日本話冇廣東話咁多封閉音節」或者「越南話同廣東話一樣有 6 個聲調，而日本話並冇聲調呢家嘢」。

音素

音素係指令用隻語言嘅人能夠分辨兩隻字嘅最細嘅聲單位。攞廣東話做例子，想像以下嘅音－
、－聽嘅人正路聽得出兩個聲唔同；
、－聽嘅人都係會聽得出兩個聲唔同；
－「改變最頭嗰吓輔音」呢個舉動，能夠令吓聲唔同咗，而且仲係能夠做到「令吓聲唔同咗」嘅最細可能改動，所以呢幾個開頭輔音就係廣東話嘅音素。

音素係一個心理性質嘅概念：想像而家有兩個人，叫佢哋做明仔同勤仔，佢哋各自噉用廣東話講出  嘅音，而第三個人阿松負責聽佢哋嘅發音，三個人都精通廣東話；阿松發覺明仔讀起上嚟大聲過勤仔少少，但喺阿松腦海入面，兩吓聲都係表示緊相同嘅意思，即係話雖然兩吓聲物理上有差異，但聽嗰個人腦海入面當佢哋係同一款聲，所以呢兩吓聲喺廣東話入面音素相同。

音素相關嘅概念：
最細對立體：如果話兩隻字成一對最細對立體，意思係指兩隻字淨係喺一嚿音素上有異；廣東話例子－
同 ，而 [m] 同 [n] 就算係處於對比分佈。
同位異音：如果有若干吓聲，佢哋响聲性質上有異但冚唪唥都屬同一款 ，噉佢哋彼此之間就成同位異音嘅關係。有唔少語言學家都有興趣剖析「呢隻呢隻  嘅唔同款，分別傾向喺咩情況下出現？」噉嘅問題－
自由變異：指隻  嗰幾隻款嘅出現近乎隨機咁滯，冇話「邊隻款零舍大機會喺某啲情況下出現」。
互補分佈：想像一隻  有兩隻款，款 A 硬係會喺某啲情況下出現，同時款 B 永遠唔會喺嗰啲情況下出現，而款 B 出現嗰啲情況下又永遠唔會見到款 A，噉 A 同 B 就算係處於互補分佈，可以算係同一隻  嘅  。差集同互斥嘅概念。
唔同語言喺音素上可以好唔同：例如廿一世紀初嘅英格蘭話有分 同 呢兩種聲，而廿一世紀初嘅日本話就冇噉嘅區分，淨係得 噉嘅音素，搞到以日本話做母語嘅人學英格蘭話嗰陣成日都分唔清  同  呢兩隻聲。

韻律使用

音高相關概念：
聲調：指一隻語言會用音高嚟分辨唔同嘅字或者同隻字做詞形變化；例如廣東話就係一隻聲調語言，會用聲調嚟辨別唔同嘅字，好似係
、、、、、
－就係「聲調變咗，個音表示嘅字唔同咗」噉嘅情況。有啲聲調語言仲會用聲調做詞形變化，即係例如變聲調嚟表示隻動詞係過去式。廿一世紀初嘅漢語冚唪唥都係聲調語言。
順帶一提，聲調並唔係漢語嘅專利，有唔少漢語以外嘅語言都有聲調，例子可以睇吓越南話同泰國話，或者廣泛分佈於西非各地嘅優魯巴話。
聲調輪廓：指一隻聲調語言入面啲聲調，可能會有「喺隻字或者段音節中途音高改變」噉嘅情況；如果畫幅圖 Y 軸做音高 X 軸做時間，啲聲調會成唔平嘅線，描繪啲聲調嘅「輪廓」，例如下圖就係廣東話「詩史試時市事」嗰 6 個調嘅輪廓；廣東話啲聲調嘅輪廓相對簡單，一個聲調一係平一係升一係跌，相比之下標準官話嘅第三聲調就有「喺隻字途中，音高開頭嗰陣跌，跟住升」嘅情況；仲有研究報告指湖湘話嘅某啲變體嘅聲調音高變化仲複雜啲。

而下圖就係越南話 6 調嘅輪廓。留意越南話都係有 6 個調，但啲聲調嘅輪廓同廣東話嘅有顯著差異。

亦都有啲聲調語言係冇輪廓可言，即係啲聲調冚唪唥都係大致平嘅，唔同聲調嘅唯一分別係在於音高唔同。
語調：指一隻語言用音高嘅變化嚟表達講嘢嗰個人嘅情緒或者態度，而唔係用嚟分辨唔同嘅意思；好似英格蘭話噉，英格蘭話唔係聲調語言，即係話同樣嘅音節用唔同音高發出，都唔會話變咗第隻字，不過英格蘭話依然有語調呢家嘢，例如佢哋問問題嗰陣會句嘢最尾嗰橛會有上升嘅音高。
音拍

可構詞學

有語言學專家將「文法」定義做「構詞方式同句法嘅總和」，一隻語言嘅文法決定佢哋砌字同句子嗰陣要跟啲咩法則。

形態素係指可以有意思嘅最細可能單位，唔一定能夠自成一隻字詞；攞英格蘭話做例子，想像以下呢啲字詞
Redo
Reappear
－當中嘅 re- 本身唔能夠自成一隻字詞，但帶有再... 噉嘅意思，同時 re- 再斬細件啲就唔會再有咩意思可言。所以 re- 係英格蘭話入面嘅一嚿形態素。
好似廣東話同標準官話等嘅漢語，出嗮名傾向一隻字一嚿形態素，好少可會好似英格蘭話噉將幾嚿形態素砌埋做一隻字。
詞綴：英格蘭話入面嗰啲詞綴屬於唔可以單獨存在嘅形態素。
中綴：有部份嘅語言仲有所謂嘅中綴，即係加喺隻字中間嘅詞綴；例如廿一世紀初喺菲律賓嗰頭流通嘅他加祿話就有啲噉嘅嘢－
、
、
形態素變體：指一嚿形態素可以以幾個唔同嘅語音形態出現，不過意思唔變。
英格蘭話例子：a、an 兩者都係同一意思，冠詞指「一個」噉解，後者係喺「跟住嗰隻字以元音開頭」嗰陣用嘅，所以兩隻字就係彼此嘅形態素變體。
亦可以睇睇廣東話嘅形態素變調現象。

形態素可以帶出字呢個概念：「字」呢個概念喺語言學上要點樣定義，查實係有些少爭議性；字嘅一個常見定義係指「包含起碼一嚿形態素、可以單獨噉存在嘅語言單位」，例如上面提到嘅 re- 就係一個形態素但唔係一隻字，因為佢喺正常講嘢當中唔可以單獨噉存在；正路嚟講，一隻字會有以下呢啲特徵－
係對答嗰陣嘅最短可能答覆；例如
「你飲緊阿嫲煲嘅蕃茄薯仔湯？正唔正？」「正。」
「我都𢳂返碗嚟飲吓得唔得？」「得。」
係「要再變長啲有難度」嘅單位當中最大嘅；
如果一句句子要變，一隻字係「能夠郁動，同時郁咗又唔會搞到句句子唔啱文法」嘅最細單位... 呀噉。
亦都要留意，語言學上嘅字同文字係兩個好唔同嘅概念，不過兩者喺粵文入面個名好似，啲人成日撈亂。
合成詞

字詞變化

詞形變化同文法範疇係兩個緊密相關嘅概念。一種文法範疇係指一隻語言嘅文法入面物件可以有嘅特徵；每個範疇都有若干個可能數值，如果一隻字要由其中一個數值傳去第個數值，好多時就要做詞形變化－隻字變樣嚟表達佢屬個文法範疇嘅邊個數值；廣東話比較少詞形變化呢家嘢，但英格蘭話等嘅多種歐洲語言就有豐富嘅詞形變化，
時態：時態係一種文法範疇，一隻字喺時態上有「過去式」同「現在式」等嘅幾個可能值；喺英格蘭話裏面，如果一隻字要變時態，通常都要做詞形變化，隻字要變樣嚟表達時態，例如 run呢隻字做過去式嗰陣要變成 ran，表示嗰樣動作係喺過去發生嘅。包括粵語在內嘅大多數漢語都冇時態詞形變化呢家嘢－
佢今日去游水，用粵拼寫係 ；
佢尋日去游水，用粵拼寫係 －當中 無論指嗰樣動作係而家發生定過去發生，隻字個樣都唔會變。
人稱：指隻字按「主語係邊個」起變化，例如英格蘭話嘅 (to) be，
如果主語係講嘢嗰個人要變成 am，
如果主語係聽嘢嗰個人就要變成 are... 呀噉。
文法數量：又用英格蘭話做例子，喺英格蘭話入面，數量係一種文法範疇，一隻字喺數量上有「單數」同「眾數」等嘅幾個可能值；喺英格蘭話裏面，如果一隻字要由單數變成眾數，通常會喺隻字後面加個 s，例如
cat 係指一隻貓，而 cats 就係指多過一隻貓。某啲語言對文法數量仲會有更加複雜嘅變化，唔淨只分單數眾數咁簡單。
字幹：一隻字嘅意思最「核心」嗰部份，無論隻字點做詞形變化，字幹嗰橛都唔會變樣，例如英文字
wait可以變成 waits、waited... 呀噉，
－當中 wait 呢橛係無論進行啲乜詞形變化都唔會走樣嘅，所以就係隻字嘅字幹。
亦可以睇吓英格蘭話冇、但好多歐洲語言都有嘅文法性別－包括廿一世紀初嘅法國話、意大利話同德國話嗰種「凳」或者「檯」都可以分男女嘅情境。
變格：指名詞、代名詞、形容詞、副詞或者冠詞為咗扮演特定文法功能而做詞形變化。

構詞衍生：指用隻語言嘅構詞方法造新字；同廣東話比起嚟，英格蘭話有頗為豐富嘅構詞衍生－
Teach + -er = Teacher
Dance + -er = Dancer
Simple + -ify = Simplify... 呀噉。

句法學

一隻語言嘅句法一般會畀人視為隻語言嘅文法嘅一環。

句法學嘅基本概念包括以下呢啲：

詞性分類

一隻字嘅詞性大致上係指佢喺句法上做乜功能，即係話屬同一隻詞性嘅字冚唪唥都喺「負責做句子邊部份」上一樣，而且喺有顯著詞形變化嘅語言當中，唔同詞性嘅字詞能夠有嘅詞形變化都唔同，例如英格蘭話入面「眾數嘅字要加 -s」呢家嘢淨係某啲名詞至做得嘅。

比較簡單常見嘅詞性包括咗：
名詞：通常係指緊一件或者多件物件，能夠做動詞嘅主語或者賓語，可以畀形容詞形容；廣東話入面嘅同等嘅字詞都係名詞。
動詞：一個動詞通常都係指一樣動作，能夠由名詞做出或者做喺名詞身上；粵文入面等嘅字詞都係動詞。
助動詞：會掕住另外一隻動詞，用嚟幫手提供一啲有關嗰隻動詞嘅時態等嘅文法資訊。
廣東話助動詞：、、
例句－我會煮飯、我識講客家話、你可以坐的士；
英格蘭話助動詞：will、can、may
例句－The guests will arrive at 7 pm.
冠詞：一個冠詞會掕住名詞，表示嗰個名詞指嘅嘢係咪「可以指定得到」，例如英文入面嘅 the同埋 a噉；順帶一提，廣東話係少數有類似冠詞嘅嘢嘅漢語，有好似隻蝴蝶同埋啲人噉嘅字眼。
形容詞：最基本上，一個形容詞會跟住個名詞，用嚟形容嗰個名詞嘅特性；例如粵文「好得意嘅貓貓」入面好得意嘅就係形容詞，形容佢掕住嗰個名詞嘅特性。
開放字類同封閉字類：開放詞性係指容易有新字嘅詞性，而封閉詞性就係指唔易有新字嘅詞性，例如名詞、動詞同形容詞就係開放詞性，成日都有新字詞，而相比之下冠詞同代名詞就被指係封閉詞性，難有新字出現。
... 呀噉。順帶一提，有研究用咗神經造影研究英格蘭話，發現人腦對唔同詞性嘅字詞會有唔同嘅反應。

可句子

句子：對於「句子呢個概念要點定義」，喺語言學上有些少爭拗；簡化噉講，句子可以界定做「有最少一隻字、能夠表達一個完整嘅諗法」嘅語言單位，會描述一件事件。
短語：指多過一隻字砌埋一齊，形成一嚿文法單位；例如喺廣東話入邊，三個盒、搽咗牛油嘅麵包或者好大隻嘅松鼠呢啲噉嘅短語由好幾隻字組成，但可以當係單一名詞噉嚟用－
「檯上面有三個盒。」
「我食緊塊搽咗牛油嘅包。」
「樖樹上高有隻好大隻嘅松鼠。」
中心：指一句短語當中「決定句短語句法功能係乜」嗰一橛成份，例如
三個盒－中心：盒；
Boiling water－中心：water；
補語會掕住嚿中心，同嚿中心補充啲額外嘅資訊，例如 boiling water 入面嘅 boiling。
有啲中心比較「揀擇」，例如動詞就有分及物同唔及物，及物動詞可以有個賓語接受嗰樣動作，而唔及物動詞就冇得掕賓語，英格蘭話例子－
及物：like
I like Cantonese opera－like 掕住隻賓語，隻賓語表示接受 like 嗰一樣事物；
唔及物：sneeze
He sneezes，He sneezes her
有啲動詞仲係所謂嘅雙及物，即係可以有兩個賓語，例子－
廣東話：佢畀本書我。－畀後面掕住兩嚿賓語，本書同我；
英格蘭話：He handed Sarah the book.－hand 做動詞通常係指遞... 畀... 噉嘅意思，後面掕兩個名詞，第一個名詞表示收件物品嘅人，而第二個名詞表示件物品係乜。
子句：一嚿文法單位，包含
主語，或者暗示咗存在嘅主語；
謂語，簡化講係指講一啲關於嚿主語嘅資訊嘅字詞；
例如明仔上廣州可以做一句子句，當中明仔係主語，而上廣州係謂語。
關係子句係指用嚟修飾名詞或者名詞短語嘅子句。
分析樹係一種句法分析上成日用嘅圖，將一句句子切做一橛橛短語，幅圖仲會將每橛短語拆開做一隻隻個別嘅字或者次短語。
成份：分析樹當中一個單位入面一隻個別嘅字或者次單位就算係一嚿「成份」；如果將一嚿成份換做一隻屬相同詞性嘅字，意思可能會變，但句句子依然會啱文法。
Adjunct：一段 adjunct 係指一句句子或者短語當中「就算甩咗出嚟，句句子或者短語都仲會啱文法」嘅一橛，例子－
佢喺茶樓度撞到阿明。
當中喺茶樓度係一段 adjunct，將呢段 adjunct 攞走咗句嘢意思會變，但句嘢依然會係啱文法嘅。Adjunct 一大特性係，佢哋可以一定程度噉郁，同時唔改變意思或者文法上嘅正確度，例如
我今朝同阿爺去飲茶。
今朝我同阿爺去飲茶。
我同阿爺去飲茶今朝。
當中今朝係一段 adjunct，可以一定程度上移位，而且郁咗都唔會搞到句嘢意思走樣或者文法錯。

腦內句法

X-bar：由著名語言學家杭士基响 1970 年提出嘅一套諗法，主張無論係咩語言，一切嘅短語喺人腦入面都具有同樣嘅核心組織；簡化啲講，即係話好似分析樹嗰種「將句子拆做一截截短語」噉嘅做法，可以用喺任何語言身上。根據心靈科學上嘅觀點，一個人喺腦入面組句子嘅過程，可以想像成
由佢識嘅 lexicon 度搵出佢想要用嗰啲字同形態素；
再將啲字同形態素，按照佢用緊嗰隻語言嘅法則，組合埋一齊成 X-bar 噉嘅樣；
最後將步驟 2 得出嘅句子講或者寫出嚟。

深層句構同淺層句構：生成文法上用到嘅兩個概念；簡單噉講，認知科學上有將人腦睇做一嚿曉做資訊處理嘅物體，會喺腦入面將諗緊嘅嘢組織做句子，然後再將句嘢講出嚟，例句
阿明一拳打爆阿蟲塊面。
阿蟲塊面畀阿明一拳打爆。
兩句嘢講出嚟嗰陣好唔同，但意思一樣咁滯。一句嘢實際上講出嚟嗰陣嘅樣係句嘢嘅淺層句構，而句嘢喺腦入面嘅語義表示就反映句嘢嘅深層句構，即係話上面兩句例句淺層句構唔同，但深層句構一樣。
又有語言學家主張，句子可以定義做「一句 T-短語」，即係話一句句子
會有一個 T-中心掕住一句動詞短語；
T-中心會係主語
會有一個「時態」，有啲語言唔會同啲動詞做時態詞形變化，但講嘢寫嘢嗰個人腦裏面會記住句句子嘅時態資訊。
語境：有證據指，一個人腦响聽人講嘢或者睇文字嗰陣，會自動噉對「句法啱唔啱文法」做判斷，例如啲語言學家做過研究，用 EEG 監察住班受試者嘅腦電活動；佢哋發現啲人喺聽或者睇到一隻「搞到句嘢文法唔啱」嘅字詞，個腦會有 P600出現。
The cha siu bao was...
... beautifully.
因為最後聽或者見到嗰隻字係副詞，句嘢唔啱文法，聽或者睇嗰個人個腦好有可能會出現 P600 嘅活動。P600 喺語言學研究上幾有用，例如啲研究睇人點樣學第二語言，發現啱啱開始學一隻語言嘅人，聽或者見到唔啱文法嘅 L 句子嗰陣個腦唔曉畀 P600 嘅反應，但隨住佢哋用一隻語言用到愈嚟愈熟，佢哋個腦開始會識得畀噉嘅反應。

語義學

語言本質上就係符號，例如廣東話入面 呢隻字同花冇咩相似嘅地方，但識廣東話嘅人一聽到  呢吓聲，或者一見到花呢隻漢字就會諗起花呢種事物－即係話啲人用一樣同物品 A 冇乜直接相似性嘅嘢嚟表示物品 A，而「表示同自己冇乜直接相似性嘅事物」正正就係符號嘅功能。

要正確噉表達語義，就要結合語音、構詞、詞彙同句法先得，當中句法好重要。想像噉嘅句子：
我將粒荔枝食落肚。
粒荔枝將我食落肚。
－兩句嘢用咗嘅字詞一樣，但一般認為句 2 應該唔會係講嘢嗰個人想表達嘅意思，除非個人寫緊粵文恐怖小說，情節講到主角撞到一粒會食人嘅恐怖荔枝。

複合原理最基本上就係講緊以下噉嘅諗法：

語義學嘅基本概念包括以下呢啲：
Colorless green ideas sleep furiously：由著名語言學家杭士基寫嘅出名英格蘭話句子，粵譯係「啲冇顏色嘅綠色諗頭好嬲噉瞓覺」；杭士基寫呢句句子嘅用意係想展示，一句句子可以喺文法上正確，但喺語義上一劈嘢噉，完全冇任何連貫嘅意思。
詞義
歧義：指一件語言物體有多過一個可能嘅意思，通常會搞到聽或者睇句嘢嗰個人唔知點理解好。
句法歧義：指一場歧義情境之所以會產生歧義，係因為句法嘅問題，例如以下噉嘅名詞短語：
英國歷史老師
問題：嗰位老師係「嚟自英國嘅歷史老師」，定係「專教英國歷史嘅老師」呢？
Deixis
主題關係：大致上係指一句名詞短語同佢附近嘅動詞短語之間成乜嘢關係，可以喺動詞描述嗰啲動作當中扮演咩角色。主題關係分好多種。
例如施事同受事係一種成日畀人攞嚟討論嘅主題關係，如果話 XX 係施事而 YY 係受事，即係指 XX 係做出隻動詞指嗰樣行動嘅主體，而 YY 就係嗰樣行動嘅受體，例句有
我食咗件蛋糕。
家姐飲咗杯咖啡。
→ 亦可以睇吓詞句配列同有生定無生等嘅概念。
成因亦係一種常見嘅主題關係：
套戲嚇親班細路。
啲糖水幫到我消暑。
被動語態：正常嚟講，一句嘢嘅主語會係「做出動作嘅嘢」而賓語會係「接受嗰樣動作嘅嘢」，但有好多語言都有機制，畀講嘢嘅人將施事或者成因擺去賓語個位，同時句嘢意思唔變，例子有
勤仔攞咗件西餅嚟食。
細佬打爛咗個花樽。
The company fired the lawyer.
呢幾句嘢都可以轉做被動語態－
件西餅畀勤仔攞咗嚟食。
個花樽畀細佬打爛咗。
The lawyer was fired by the company.
字面意思同聯想意思：一隻字詞可以有字面意思，但同時用嗰隻語言嘅人用起呢隻字詞嗰陣時又有可能有啲聯想意思－聯想意思指一啲「唔係隻字明文直接噉指、但啲人聽或者睇到隻字嗰時會聯想起」嘅嘢。舉例說明，想像而家有個叫 Martha嘅女仔，佢跳芭蕾舞好叻，勁到做埋職業芭蕾舞蹈員，然後佢有個親戚用以下呢句嘢嚟描述 Martha 做咩工
「Martha 佢係一個舞女。」
Martha 聽到呢句嘢，好大機會會一句更正：
「唔係呀，我係跳芭蕾舞嗰啲 。」
－原則上，舞女呢隻字就噉字面睇可以純粹係指「跳舞嘅女性」，但喺廿一世紀初嘅廣東話當中，舞女成日畀人攞嚟指「跳艷舞嘅女性」，呢個「令人聯想起嘅意思」就係隻字詞嘅聯想意思。有關「聯想」呢個概念要點量度，可以睇吓語義網絡同促發效應。
原型理論：可以快思邏輯。
語境：有證據指，人腦聽人講嘢或者睇文字嗰陣，會無意識噉喺度「跟住落嚟應該會出現啲咩意思嘅字」有嘅預期，而呢種預期會受打前聽或者睇到嘅字所影響，例如啲語言學家做過研究，用 EEG 睇實啲人嘅腦電活動，發現啲人聽或者睇到一隻「估唔到佢會出現」嘅字嗰時，個腦會有 N400出現。
我將啲雪糕擺咗喺...
... 海王星表面
有關呢方面嘅研究，可語用學

語境：呢個概念嘅定義有些少爭議性；一個比較寬鬆嘅定義係，語境可以泛指任何「唔係集中睇緊嗰隻字詞或者句子，但對隻字詞或者句子嘅意思有影響」嘅嘢，例如「打前嗰啲句子」會影響而家嗰句句子啲字詞嘅意思：想像
「我同佢一齊跳。」
呢句廣東話句子；句嘢入面嗰個字可以有多個可能嘅解讀，如果打前嗰句句子係「我邀請佢同我一齊跳舞。」嘅話，噉嗰隻「跳」字就比較有可能會係指緊跳舞噉嘅意思。
除咗「打前嘅句子」之外，講嘢嗰個人嘅表情都會影響佢講嘅句子同字詞嘅意思。語用學成日都會研究語境。

心理語言學

認知：可以泛指腦部處理資訊嘅各種過程，包括感知、記憶同學習呀噉。認知心理學有對認知呢樣嘢進行詳細嘅研究。心理語言學成日會由認知心理學借啲概念同研究方法嚟用。
言語產生：指一個人將「諗住想講嘅嘢」變做「實際講到出嚟嘅嘢」嘅過程，起碼包括個人喺腦海將啲思緒轉換成相應嘅字，要將啲字組合成想講嘅句子，而且佢個腦仲要命令佢聲道相關結構嘅肌肉做出必要嘅郁動。言語產生涉及咗複雜嘅認知過程，有好多腦相關嘅病都可以搞到個人言語產生有問題，例子可以睇吓顳葉病變引起嘅障礙。
Lexical decision：認知語言學嘅一種出名實驗方法，涉及研究者畀受試者接二連三噉睇一大拃真嘅字同「望落似真、但查實乜意思都冇」嘅偽字，再暗中量度啲受試者對啲字反應有幾快；而事實表明，噉做能夠得到好多對語言學研究有用嘅資訊。
促發：由直覺噉諗，當一個人見到一隻字詞嗰陣，佢會諗起啲語義上相似嘅字，即係例如一個人聽或者睇到隻貓字，佢好有可能會聯想式噉諗起埋喵等嘅相關字詞；呢樣嘢可以用促發實驗嚟觀察得到，簡化講即係話一個人睇到某隻字之後，佢對同嗰隻字語義上相似嘅字反應會快咗。

語言習得

語言習得指一個人由「完全唔識一隻語言」變到「能夠純熟噉運用一隻語言」嘅學習過程。
是但攞隻語言嚟睇，如果語言學家想由「完全唔知嗰隻語言嘅嘢」去到「詳盡噉明文紀錄低嗮隻語言啲詞庫同文法等嘅語言特性」閒閒哋要用成十幾年嘅時間，而且就算做嗮呢啲工作，都唔等如佢哋能夠純熟噉用隻語言講嘢同寫嘢；
不過事實又表明，一個細路可以喺生命嘅頭嗰幾年之內學識純熟噉運用自己嘅母語，表示佢個腦實係成功噉响相對短嘅時間內學咗極大量嘅知識，而且因為佢唔使有意識諗都可以運用隻語言，即係話佢吸收咗嘅知識應該係內隱知識。

語言習得相關嘅概念：
習慣化：語言學研究成日會攞大人或者 BB 做研究對象，想探究「以呢隻語言做母語、屬呢個年齡層嘅人，能唔能夠聽得出兩吓聲有分別？」噉嘅問題；問題係 BB 未識講嘢，所以唔似得大人噉曉話俾研究者知佢哋感知到嘅嘢；但已知認知心理學上有習慣化呢種現象，習慣化係指多種嘅動物如果重複噉經歷到某樣刺激，而樣刺激係無關痛癢嘅，佢哋會慢慢變到對呢樣刺激冇嗮反應；例如一位研究者想知 4 個月大嘅 BB 曉唔曉分辨  同  呢兩種聲，佢可以一路監察住個 BB，再一路俾佢聽一系列  音，等個 BB 對呢隻聲習慣化，然後去到咁上下，研究者會畀 BB 聽  嘅音－如果個 BB 識分兩種聲，噉佢理應會對  有反應，而唔係對吓聲有「習慣咗」噉嘅無反應。
語言習得裝置：由杭士基喺 1960 年代提出嘅一個概念；事實表明，BB 唔使大人特登教佢哋文法等嘅概念，都可以學識用語言，於是杭士基就主張每一個 BB 腦入面都有 LAD，即係佢個腦入面有一套天生嘅認知能力，令佢能夠學識語言。呢個概念幾有爭議性，唔少語言學家都反對呢個概念。
BB 嘅可塑性：有研究試過搵咗啲 BB 返嚟，睇吓佢哋分辨唔同聲嘅能力。研究指直至大約 10 個月大為止，BB 一路都能夠分辨唔同嘅聲，但一到咗 11 至 12 個月大左右，啲 BB 分辨聲嘅能力就開始「專化」到迎合自己嘅母語－即係例如以日本話做母語、一路聽住屋企人講日本話嘅 BB，會喺呢個時期變到唔識分  同 ，似乎將呢啲實際上唔同嘅聲當咗係屬同一款音素噉。
有語言學家由上述呢啲對音素嘅研究，剖析啲人點樣學第二語言：想像家陣有個人，佢母語叫 L1，想學一隻叫 L2 嘅語言；如果 L2 有兩隻音素係對應L1 度嘅某一對音素，個人能夠容易掌握到 L2 嘅嗰兩隻音素；如果 L2 有對音素係完全唔存在喺 L1 度嘅，個人都會覺得嗰對音素相對易學；真正最難學嘅，係一啲「L2 會當做唔同音素、但 L1 當佢哋係同一隻音素」嘅聲。
有關呢方面嘅神經相關研究，可以睇吓不匹配負向波嘅概念。
認知發育：語言習得同認知發育關係密切。亦可社會語言學

語碼轉換：指一個人講嘢嗰陣用多過一種語言或者語言變體，例如廿一世紀初嘅香港人就出嗮名興講嘢嗰時粵英夾雜。
Idiolect：指一個人用語言嘅獨特方式；想像香港人講廣東話，原則上，香港人個體之間喺廣東話講嘢方式上都有微細差異，例如有個人，叫佢做明仔，明仔有句口頭禪，硬係會將句嘢掛喺口邊，成日都會重複噉講嗰句嘢；明仔用廣東話嘅獨特方式就係佢嘅 idiolect 。
喺語料庫相關嘅工作當中，「點樣處理啲語料入面嘅 idiolect 先至得」係一個大課題。
口音：指某個國家、地區或者個人講某隻語言嗰陣會有嘅獨特讀法；例如就噉靠日常觀察都可以得知，一個母語係廣東話嘅人，就算佢熟嗮英格蘭話啲發音、用詞同文法，佢講英格蘭話嗰時啲音，仲係會同一個以英格蘭話做母語嘅人有啲微妙嘅分別；口音可以源自母語嘅影響或者地區嘅差異，例如攞一個母語係廣東話嘅人同一個母語係日本話嘅人，佢哋兩個都熟嗮英格蘭話，佢哋講英格蘭話嗰時都會有口音，而且佢哋嘅口音都會唔同，以英格蘭話做母語嘅人有可能聽得出「佢哋母語唔係英格蘭話，而且兩個人母語唔同」；除此之外，攞一個香港人同一個廣州人，就算兩者嘅母語都係廣東話，佢哋嘅口音都會有異。
威望：指一隻語言變體同第啲變體比起嚟「幾有威望」；舉例說明，喺廿世紀英式英文同美式英文畀好多人覺得係比較「正統」嘅英文，所以啲人會覺得佢哋「高檔」啲，而同時非英式非美式嗰啲英文成日畀人話佢哋低俗難登大雅之堂。喺呢種情況下，英式英文同美式英文就算係威望比較高。
雙層語言
重振語言
可以睇返上面語言接觸嗰啲概念。

歷史語言學

語言比較

語言距離：指兩隻語言變體之間「爭幾遠」；一般認為，兩隻語言變體要相距有返咁上下遠，先可以算係各自成一隻語言。詳情可以睇互通程度。
互通程度：語言變體之間可以有嘅一種關係，成日畀人攞嚟界定兩隻語言變體「係各自成一隻語言定方言」；想像家陣想剖析兩隻語言變體 A 同 B，語言學家搵若干個識講同聽 A 但未試過學 B 嘅人返嚟，跟住又搵若干個識講同聽 B 但未試過學 A 嘅人返嚟，然後再叫兩組嘗試用 A 同 B 溝通，再睇吓佢哋能唔能夠明對方噏乜－如果佢哋明對方噏乜，A 同 B 就算係同一種語言嘅方言，而如果佢哋聽唔明對方噏乜，A 同 B 就算係各自成一隻語言。
例如英文同德文都屬日耳曼語言但頗此之間唔互通，而英式英文同美式英文雖然有明顯差異，但能夠互通。
現實世界嘅語言，有時未必係「一係互通一係唔互通」咁簡單，可能會50% 互通噉。
方言連續體：指一拃喺互通程度上「連續」嘅語言變體；想像有一拃語言變體分佈喺一笪地區，佢哋彼此之間喺正對方隔離嘅變體有高嘅互通度，地理上相距愈遠嘅變體互通度就愈低，而且有啲變體彼此之間仲要互通度係 0% 咁滯。
語系，又有叫「語族」：想像家陣有一個群體嘅人，佢哋喺語言上好均一，成個群體是但攞兩個人嚟睇，佢哋嘅母語都係互通嘅；而家佢哋因為戰亂等嘅原因，其中一部份嘅個體遷徙咗去第度，變咗做兩個群體；因為語言演變嘅關係，過咗幾個世紀之後兩者講嘅話變到好唔同，變到唔再互通，但兩隻話仲係會有好多相似嘅地方；如果有若干隻語言，佢哋係好似上述個例子噉由同一隻語言變出嚟嘅，佢哋就算係屬同一個語系。
下圖係日耳曼語族嘅分類樹狀圖，圖入面包括咗英格蘭話同德國話等。

亦可以睇返語言習得講到，唔同語言之間喺 phoneme 上嘅差異。

語言接觸

語言接觸泛指兩隻或者以上嘅語言變體彼此互動同埋互相影響。
可以睇返借詞嘅概念。
層次：想像而家有兩隻語言 A 同 B 接觸，如果 A 嘅地位低過 B，噉 A 就算係底層而 B 就算係頂層；喺語言接觸當中，底層同頂層都會對對方造成影響，但影響嘅方式唔同。
合流：指兩隻或者以上嘅語言，隨住接觸而慢慢變到似對方；好似語言威望，就被指係合流嘅重要原因－想像有笪地方，啲人係以一隻叫 L1 嘅語言做母語嘅，佢哋接觸到嚟自另外一笪地方嘅人，後者講嘅語言叫 L2，講 L2 班人地位高啲有錢啲，所以 L2 威望高過 L1，自然講 L1 嗰班人有唔少都會走去學 L2，然後嗰啲母語係 L1 但對 L2 有返咁上下認識嘅人，有可能會由 L2 攞啲字詞去 L1 度用，甚至用 L2 嘅文法加埋 L1 嘅 morpheme 砌句子，令 L1 開始變得比較似 L2 。
可以睇吓英屬香港嗰陣港式廣東話由英格蘭話度勁攞借詞，令到港式廣東話有啲似咗英格蘭話。
洋涇浜：想像家陣有笪地方，有若干個群體，每個群體都自己講一隻語言，而且拃語言之間冇得互通；如果佢哋有誘因進行溝通，佢哋就焗住要搵啲方法嚟整隻「大家都用到嘅語言出嚟」－洋涇浜就係指呢種環境下產生嘅簡單語言，會由區內各語言嘅詞庫同文法攞啲嘢嚟用。洋涇浜唔會係任何人嘅母語。
19 世紀期間英格蘭人周圍去殖民嗰陣，畀佢哋殖民嘅人成日要學講英格蘭話，而且呢啲人好多時教育水平唔高，所以就倉卒噉學咗啲簡單英文字，仲會用自己語言啲文法砌句子。例如廿一世紀英格蘭話仲有人用嘅 long time no see－好耐冇見噉解－就畀人話係嚟自粵人用廣東話文法加簡單英文字砌出嚟嘅產物。
語言聯盟：指一拃語言因為歷史上距離近有過密切嘅接觸而產生好多相似性，但呢拃語言並唔係歷史比較語言學意義上嚟自同一個共同祖先嘅，比如東南亞大陸語言區域。另外好似係阿爾泰「語系」噉，就被指係一個語言聯盟－
呢個「語系」包括日本話、韓國話同土耳其話等多隻嚟自歐亞大陸中北部嘅語言，呢啲語言之間有頗高嘅相似性，例如日本話同韓國話之間翻譯嗰陣成日可以做到一對一直譯，令到有唔少語言學家提倡佢哋係同一個語系－出咗「阿爾泰語系」呢個諗頭；
不過廿一世紀初嘅研究表明，呢幾隻語言早期歷史上出現過「變到愈嚟愈似對方」嘅情形，而唔係好似一般嘅語系噉「隨時間變到愈嚟愈唔似對方」，所以畀主流語言學家話佢哋似係語言聯盟多啲。

相關領域

符號學
邏輯學
詞彙學
自然語言處理
語言模型：一種「模擬」語言嘅數學模型；一個語言模型通常會源自畀電腦讀取大量嘅語料，形成一個概率分佈；數學化啲噉講，即係話一個語言模型能夠畀到

... 等嘅數值，當中啲機率數值好多時係靠人工神經網絡計出嚟嘅。例如 ChatGPT 就係一個語言模型。亦可以睇吓 N-gram 嘅概念。

集合論
統計同不確定性
人工智能詞彙
深度神經網絡
哲學邏輯
語言學史
認知革命

文獻 

Anderson, C. (2018). Essentials of linguistics. McMaster University，呢本書係一本幾多人用嘅語言學入門書。
Hayes, B. P. (2010). Introductory linguistics (PDF). Unpublish textbook.

攷

語言學
目錄